Suomių kalba kaip visiems universiteto studentams skirtas pasirenkamasis kursas buvo pradėta dėstyti 1995 m. rudenį. Suomių kalbos programos koordinatorė Baltų filologijos (dabar Baltistikos) katedros dėstytoja dr. doc. Regina Venckutė buvo neseniai grįžusi iš Helsinkio universiteto, kuriame kelerius metus dėstė lietuvių kalbą. Susidomėjimas buvo gana didelis, tarp pirmųjų studentų, pasirinkusių šį 4 semestrų kursą, buvo dabartinė Baltistikos katedros vedėja Daiva Sinkevičiūtė ir kiti.

1996 m. rudenį trylikos studentų grupė pradėjo naujos programos – lietuvių filologijos su suomių kalba – studijas. Naująja programa nuoširdžiai rūpinosi ir aktyviai ją palaikė tuometinis Filologijos fakulteto dekanas dr. doc. Kęstutis Urba.

Helsinkyje įsikūręs CIMO (*Centre for International Mobility*) centras suomių kalbos lektorius siunčia nuo pat programos atsiradimo pradžios. Pirmąją suomių kalbos grupę iki bakalauro diplomų gavimo 2000 m. birželį suomių kalbos mokė lektorės iš Suomijos Pirjo Kananen, Riitta Koivisto-Arhinmäki ir Virpi Mäkelä. Per ketverius studijų metus visi studentai turėjo galimybę sustiprinti kalbos žinias ir įgūdžius įvairiuose vasaros kursuose, pagal mainų programas stažuotis Helsinkio ir Turku universitetuose arba vasaromis dirbti suomių šeimose.

Iki 2014 metų Filologijos fakultete, globojamos Baltistikos katedros, o vėliau – Skandinavistikos centro – studijų programą *Lietuvių filologija ir suomių kalba* baigė dar trys lietuvių ir suomių kalbos bakalaurų laidos (2001–2005, 2006–2010 ir 2010–2014). Iš viso suomių kalbos specialybę yra baigę 46 bakalaurai. Su vėlesnių laidų studentais dirbo suomių kalbos lektoriai Sirkka Ojaniemi, Ritva Malm, Vesa Jarva, Irma Timonen ir Risto Koivisto. Specialiuosius finougristikos ir suomių gramatikos kursus visoms keturioms laidoms dėstė dr. doc. Regina Venckutė.

Šiuo metu suomių kalbą Vilniaus universitete dėsto lektorė Kirsi Podschivalow, doktorantė Asta Žuklytė ir stažuotoja Pauliina Karppinen.

2016 m. birželį Skandinavistikos centre pirmąjį magistro darbą iš suomių literatūros Vilniaus universitete apgynė Goda Juodpusytė. Ankstesnių laidų studentės savo magistrantūros studijas yra baigusios Suomijos universitetuose.

Šiais mokslo metais suomių kalbos studijas Skandinavistikos centre pradėjo penktoji, 12 studentų grupė.

Ši paroda – kuklus bandymas pasidžiaugti Filologijos fakulteto parengtų suomių kalbos specialistų ir vertėjų (Viltarės Mickevičienės, Urtės Liepuoniūtės, Akvilės Giniotaitės, Linos Grincevičiūtės-Michelevičės, Martynos Bražiūnaitės) darbo vaisiais ir pasidalyti kai kuriomis buvusių studentų išsaugotomis studijų akimirkomis.